**Pārskats par Latvijas būvniecības padomes darbu 2018./2019. gadā**

Sagatavots pamatojoties uz MK 26.08.2024. noteikumu Nr.513 “Latvijas Būvniecības padomes izveidošanas un darbības kārtība” 18.9. .punkta pamata

**Pārskatā lietotie saīsinājumi**

BIS – Būvniecības Informācijas sistēma

BVKB – Būvniecības valsts kontroles birojs

CFLA – Centrālā finanšu un līgumu aģentūra

EDLUS – Elektroniskā darba laika uzskaites sistēma

EM – Ekonomikas ministrija

EOTA - Eiropas Tehnisko Novērtējumu Organizācija

ERAF – Eiropas Reģionālās attīstības fonds

ES – Eiropas Savienība

ETA – Eiropas tehniskais novērtējums

### FIDIC - Starptautiskā Inženieru Konsultantu federācija

### ICOMOS - Starptautiskās pieminekļu un ievērojamu vietu padome

### IUB – Iepirkumu uzraudzības birojs

### [ISO - International Organization for Standardization](https://www.iso.org/)

LAS - Latvijas Arhitektu savienība

LAK – Latvijas amatniecības kamera

LBA – Latvijas Būvnieku asociācija

LBN – Latvijas būvnormatīvi

LBP, Padome – Latvijas Būvniecības padome

LIBP – Latvijas Ilgtspējīgas būvniecības padome

LKI – Latvijas kvalifikāciju ietvarstruktūra

LSGŪTIS - Latvijas siltuma, gāzes un ūdens tehnoloģijas inženieru savienība

LVS – Latvijas valsts standarts

MK – Ministru kabinets

NEP – Nozaru ekspertu padome

OCTA - civiltiesiskās atbildības obligātā apdrošināšana

VEDLUDB - Vienotā elektroniskās darba laika uzskaites datubāze

VID – Valsts ieņēmumu dienests

VNĪ – Valsts nekustamie īpašumi

VSS – Valsts sekretāru sanāksme

Ekonomikas ministrija, lai mazinātu administratīvo slogu un nodrošinātu Latvija Būvniecības padome (turpmāk tekstā – Padome) darba nepārtrauktību, 2018.gada nogalē veica grozījumus Ministru kabineta 2014.gada 26.augusta noteikumos Nr.513 „Latvijas Būvniecības padomes izveidošanas un darbības kārtība”, nosakot, ka Padomes sastāva izmaiņas veic reizi trīs gados, ne reizi gadā, kā līdz šim.

Darbam Padomē savus pārstāvjus deleģēja 21 biedrība, kuru statūtos noteiktais darbības mērķis ir būvniecības vai ar būvniecību saistīto profesionālo pakalpojumu attīstība. Padomes personālsastāvs (15 nozares pārstāvji), tika noteikts aizklātās vēlēšanās, balsojot biedrību deleģētajiem pārstāvjiem. Padomes sastāvu apstiprināja ar Ekonomikas ministrijas 2018.gada 29.novembra rīkojumā Nr. 2.17-1/2018/78 "Par Latvijas Būvniecības padomes personālsastāva apstiprināšanu".

Par padomes priekšsēdētāju tika ievēlēta Baiba Fromane (Bļodniece) (Latvijas Būvuzņēmēju partnerība – turpmāk Partnerība) un priekšsēdētāja vietnieku – Artis Dzirkalis (Latvijas Būvinženieru savienība - LBS).

2019.gadā notika divpadsmit Padomes sēdes, tās bija atklātas. Sēdēs piedalījās arī padomes sastāvā neiekļuvušo biedrību, būvvalžu pārstāvji un citi interesenti, sēdes protokoli un Darba kārtības tikla publicētas Ekonomikas ministrijas mājas lapā internetā

un skatāmi: <https://www.em.gov.lv/lv/par_ministriju/sabiedribas_lidzdaliba/konsultativas_padomes/latvijas_buvniecibas_padome/padomes_sezu_darba_kartiba__protokoli/> .

2019.gada sākumā Padome, balstoties uz Būvniecības vidēja termiņa stratēģijā 2017.-2024.gadam un valdībai iesniegto **Būvniecības nozares manifestu par prioritārajiem uzdevumiem 2019.-2022.gadam,** izvirzīja galveno mērķi Padomes darbam turpmākajiem trijiem gadiem un apstiprināja veicamos uzdevumus.

**1. Padomes izvirzītie mērķi un uzdevumi**

**1.1. Padomes darbības mērķi un uzdevumi laika posmam no 2019. - 2021.gadam** (LBP 24.01.2019. sēde, prot. Nr.2., 1.§)

**Mērķis**

* Atbildīgas, kvalitatīvas un drošas būvniecības veicināšana;
* Godīgas konkurences un vienotu principu nodrošināšana;
* Ēnu ekonomikas mazināšana;
* Darba tirgus efektīvas darbības stimulēšana;
* Investīciju piesaiste un plānošana nozares konkurētspējai un produktivitātei;
* Administratīvā sloga un izmaksu mazināšana.

**Svarīgākie uzdevumi**

* Noteikt skaidru būvniecības procesu dalībnieku atbildības sadalījumu Būvniecības likumā;
* Izstrādāt jaunu visu risku apdrošināšanas likumu;
* Ieviest vienotu praksi publisko iepirkumu būvniecības līgumos;
* Izstrādāt būvkomersantu klasifikācijas modeli;
* Ieviest Ģenerālvienošanos par minimālo algu;
* Veicināt darbaspēka pieejamību būvniecībā;
* Publiskais iepirkums būvniecībā:

1. Publiskajos iepirkumos atteikties no zemākās cenas kā vienīgā kritērija;

2. Nodrošināt paredzamās līgumcenas apmēra atbilstību tirgus cenām un to izmaiņām publiskajos iepirkumos, kā arī nodrošināt elektroenerģijas gala cenu patērētājiem, kas ir līdzvērtīga Baltijas reģiona valstīm.

* Izstrādāt stratēģisku valdības plānu lielāko objektu būvniecībai, t.sk. *Rail baltica* īstenošanai, kā arī ilgtermiņa redzējumu infrastruktūras uzturēšanai;
* Pilnveidot būvspeciālistu un citu būvniecības nozarē nepieciešamo speciālistu izglītības sistēmu;
* Veicināt būvniecības nozares digitalizācijas attīstību;
* Kā arī vēl citi uzdevumi (alternatīva strīdu izskatīšana, EDLUS paplašināšana, VEDLUDB izveide, būvniecības standartu pieejamība u.c.)

Padome, lai produktīvāk organizētu savu darbu, noteica jaunu Padomes sēžu organizēšanas kārtību. Lai saņemtu politisko atbalstu padomes lēmumiem, aicināja Padomes sēdēs piedalīties ekonomikas ministru. Ekonomikas ministrs Ralfs Nemiro tika iepazīstināts ar Padomes darba plānu turpmākajiem trīs gadiem.

**1.2. Padomes noteiktās prioritātes 2019.gadā**

1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu
2. Sakārtot projektēšanas procedūras (būvvaldē iesniedzamais projekta apjoms, projektēšanas stadijas u.c.)
3. Ieviest vienotu praksi publisko iepirkumu būvniecības līgumos (FIDIC līgumi, banku garantijas)
4. Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai
5. Veicināt darbaspēka pieejamību būvniecībā, darba spēka būvniecībā kvalifikācijas izpēte.

Padome regulāri katrā sēdē sekoja līdzi tās noteikto prioritāšu virzībai. Tika uzklausīta EM un nozares sniegtā informācija.

**1.3. Ekonomikas ministrijas prezentēja Padomei prioritāte normatīvā regulējuma pilnveidošanā 2019.gadā** (LBP 21.02.2019. sēde, prot. Nr.3., 2.§)**:**

**Mērķis**

* Būvniecības kvalitātes celšana;
* Birokrātijas mazināšana;
* Juridisko risku mazināšana publiskos iepirkumos;
* Veicināt kvalitatīva darbaspēka saglabāšanu nozarē.

**Galvenie uzdevumi izvirzīto mērķu sasniegšanai:**

* Izmaiņas būvkomersantu nodevā
* Būvspeciālistu uzraudzības cenrāžu pārskatīšana;
* Darbs pie LBN modernizēšanas;
* Būvniecības Informācijas modelēšanas (BIM) ieviešana,BIM ieviešanas ceļa kartes izstrāde;
* Būvkomersantu klasifikācijas piemērošana.
* Jaunu ēku nodošanai ekspluatācijā procesa pilnveide.

**1.4. Tikšanās ar ekonomikas ministru Ralfu Nemiro** (LBP 21.02.2019. sēde, prot. Nr.3., 1.§).

Padomes priekšsēdētāja Baiba Fromane (Bļodniece), iepazīstināja ministru ar prioritātēm, kas būs par pamatu padomes darbam nākamajos trīs gados un tuvākā gada prioritātēm. Atgādina par būvniecības nozares lomu valsts tautsaimniecībā.

Ministrs pauda sapratni par būvniecības nozare nozīmi un solīja, ka ministra birojā būs padomnieks būvniecības jautājumos.

Baiba Fromane (Bļodniece) aicināja ministru turpmāk piedalīties Padomes sēdes 1.daļā, kurā skatīs nozares aktuālās politikas satura prioritātes, kur tiks definēta padomes pozīcija, ja nepieciešams, tiks pieņemts lēmums vai gatavota preses relīze. Padomes sēdes notiek regulāri reizi mēnesī.

**2. Būvkomersantu nodeva**

Padome sekoja līdzi **būvkomersantu nodevas izlietojumam** un uzklausīja EM informāciju par publiskajiem iepirkumiem 2019.gadā un nākamajos gados īstenojamiem pasākumiem. (LBP 26.09.2019. sēde, prot. Nr.10., 4.§, 4.1.punkts)

2018.gadā tika veiktas izmaiņas būvkomersantu nodevā ar mērķi –sniegt iespēju daudznozaru būvkomersantiem nodevu maksāt no ieņēmumiem, kas gūti no ar būvniecību saistītas saimnieciskās darbības. Tāpat 2018.gadā tika noslēgta nozares ģenerālvienošanās. EM to veicināja, nosakot, ka būvkomersanta nodeva būs samazināta par 50%, ģenerālvienošanos parakstījušajiem būvkomersantiem. Šīm izmaiņām jāatstāj iespaids uz būvkomersantu nodevas apmēru 2019.gadā. (LBP 21.02.2019. sēde, prot. Nr.3., 2.§)

Padome akceptēja EM Būvniecības politikas departamenta sagatavoto publisko iepirkumu plānu 2019.gadam. Finansējums 2019.gadā tika tērēts galvenokārt LBN pārstrādei, standartu tulkošanai, standartu nacionālo pielikumu izstrādei un pētījumiem, kā arī apmācību semināru organizēšanai būvniecības speciālistiem – projektētājiem, projektēšanas kvalitātes uzlabošanai un izpratnes veicināšanai pieaicinot augstas klases ārvalstu speciālistus. (LBP 25.07.2019. sēde, prot. Nr.8., 4.§)

**2.1. Nozares pētījumi[[1]](#footnote-1).**

Būvniecības nozares pētījumu rezultāti un secinājumi, tika prezentēti Padomes sēdēs, kur padome tos izvērtēja un pieņēma lēmumus.

**2.1.1. “Par prognozētām izmaiņām darbaspēka un būvmateriālu izmaksās būvniecības nozarē Latvijā”** (LBP 20.06.2019. sēde, prot. Nr.7., 4.§)

Pētījums, ko veica SIA “Oxford Research Baltics”,“Par prognozētām izmaiņām darbaspēka un būvmateriālu izmaksās būvniecības nozarē Latvijā”, tika veikts, lai varētu efektīvāk plānot publisko būvniecības iepirkumu potenciālās izmaksas un novērtētu iespējamās cenu izmaiņas tuvākajos gados. Šāds pētījums tika veikts otro gadu. Būvniecības izmaksu prognožu detalizācija tika veikta: Objektu grupās, par resursu veidiem.

Pētnieki secināja, ka galvenais faktors, kas ietekmē darbaspēka un būvniecības izmaksu izmaiņas ir būvniecības produkcijas apjoms Latvijā. Tika prognozēts, ka kopējais būvniecības produkcijas apjoms 2019. un 2020. gadā pieaugs virs 10%, pret iepriekšējo gadu, bet pēc tam paredzams pieauguma samazinājums un apjomu kritums. Būvniecības produkcijas kopējā apjoma pieaugums tiešā veidā ietekmēs izmaksu izmaiņas, kas 2019. un 2020. gadā pieaugs par aptuveni 5%. Pētnieki ieteica publisko pasūtījumu izmantot kā instrumentu tirgus svārstību izlīdzināšanai.

Pētnieki sniedza atbildes par Ēnu ekonomikas apkarošanas pasākumu ietekmi uz darbaspēka izmaksu izmaiņas. Izmaiņas visvairāk ietekmē divi ēnu ekonomikas apkarošanas pasākumi: elektroniskās darba laika uzskaites sistēmas pilna ieviešana, t.sk. datu nodošana VID un minimālā atalgojuma līmeņa noteikšana būvniecības nozarē, izmantojot ģenerālvienošanos.

Pētījums apstiprināja Padomes izvirzīto prioritāro pasākumu, Ēnu ekonomikas apkarorošanai, ietekmi uz Būvniecības nozari.

2.1.2. **“Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju”** (LBP 07.11.2019. sēde, prot. Nr.11., 3.§)

Padomei tika prezentēti arī SIA „TNS LATVIA” pētījuma **“Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju”** galvenajiem rezultāti.

Galvenās pētījumā aplūkotās tēmas bija:

* Būvniecības pakalpojumu sniegšanas pašnovērtējuma veikšana;
* Apmierinātība ar saņemtajiem pakalpojumiem un pakalpojumu sniedzējiem, veicot sadarbības vērtējumu;
* Apmierinātība ar individuālajiem kvalitātes rādītājiem atbilstoši pakalpojumu grupām.

Pētnieki secināja, ka:

* Kopumā apmierinātība ar gala produktu ir augstāka, nekā ar procesu;
* Biežāk minētais procesa aspekts, kuru nepieciešams uzlabot ir spēja ievērot termiņus;
* Vēl jārisina cilvēkresursu, komandas un procesu elastības, kā arī atvēlētā budžeta jautājumi.

2019. gadā būvniecības nozarē sniegto pakalpojumu kvalitātes indekss novērtēts ar 78% no 100%, kas ir vērtējams kā labs rādītājs, bet kā mērķis varētu tikt izvirzīts 90%.

Augstākus pakalpojumu vērtējumus no pakalpojumu saņēmēju puses biežāk saņēmuši Būvdarbu posma pakalpojumu sniedzēji. Augstāk novērtētie kvalitātes rādītāji ir nozares pārstāvju kompetence un sadarbības prasmes. Pētījumā tika norādīti katra būvniecības procesa posma augstāk vērtētos un uzlabojamos aspektus.

Padome atzina, ka kopumā nozare strādājusi labi un nolēma, ka Padomē pārstāvētajām organizācijām jāizmanto un jāpopularizē pētījuma rezultāti prezentējot nozari kopumā.

2.1.3. **„Pētījums par būvlaukumā nodarbināto kvalifikācijas prasībām un to uzraudzību”** (LBP 25.07.2019. sēde, prot. Nr.8., 4.§)

Iepirkumā „Pētījums par būvlaukumā nodarbināto kvalifikācijas prasībām un to uzraudzību”,uzvarēja ar būvniecības nozari nesaistīti pētniecības uzņēmumi SIA Konsorts un SIA “Oxford Research Baltics”. Ņemot vērā nozares specifiku un situāciju Latvijā nozarē kopumā, lai nodrošinātu kvalitatīvu pētījumu, Padomes locekļi iesaistījās iepirkuma uzraudzībā (LBA, Partnerība, LAK, LBS).

Pētījums, kam bija jābeidzas ar trīs alternatīvu būvlaukumā nodarbināto kvalifikācijas prasību un to uzraudzības modeļu izstrādi,netika pabeigts. EM un Padome vienojās šo jautājumu risināt veidojot Darba grupu būvlaukumā nodarbināto kvalifikācijas prasību un to uzraudzības modeļu izstrādei nākamajā gadā, par pamatu ņemot pētnieku sagatavoto ārvalstu pieredzes apkopojumu.

**2.2. Par progresu obligāti piemērojamo standartu izstrādē** (LBP 19.12.2019. sēde, prot. Nr.12., 2.§)

Dainis Ģēģers (LSGŪTIS) informēja Padomi par Standartu nacionālo pielikumu izstrādi ēku energoefektivitātes aprēķinu metodoloģijas aprakstam, ieviešot Eiropas Komisija Direktīvas 2018/844/ES «Par ēku energoefektivitāti» prasības dalībvalstīm. Direktīvas mērķis ir padarīt Eiropas Standartizācijas komitejas standartus vairāk izmantojamus, kā tiešu atsauci valsts tiesību aktos.

Dalībvalstīm jāinformē Eiropas Komisija par progresu līdz 2020.gada 10.martam. Standartu tulkošanā, ko organizēja SIA «Latvijas standarts» un nacionālo pielikumu izstrādē, ko izstrādājis LSGŪTIS, ir izdarīts apjomīgs darbs, bet tas nav viss, lai speciālisti varētu veiksmīgi tos izmantot un sasniegtu Direktīvā noteikto mērķi.

Izstrādātā Ēku energoefektivitātes aprēķinu metodika ir balstīta uz Ēku energoefektivitātes standartu komplektu, kurš sastāv no LVS NE ISO standartiem un pievienotajiem tehniskiem nacionālajiem pielikumiem. Tika izstrādāti 50 standarti, no tiem pieci ir «visaptverošie» standarti. Visiem šiem standartiem nepieciešams izstrādāt nacionālos pielikumus. Izstrādes laiks bija īss - no 2019.gada jūnija līdz decembrim.

**3. Būvniecības procesa digitalizācija**

**3.1. Būvniecības informācijas sistēma (BIS)**

Padome savu darbu uzsāka ar pārstāvju izvirzīšana darbam BIS uzturēšanas, pilnveides, attīstības plānošanu un uzraudzības Konsultatīvajā padomē. Darbam konsultatīvajā padomē deleģēja Gintu Miķelsonu (LIBP), norādot, ka atbilstoši sanāksmē izskatāmajiem jautājumiem, konsultatīvās padomes sanāksmēs piedalīsies arī citi atbilstošas nozares Padomes locekļi (LBP 17.12.2018. sēde, prot. Nr.1., 6.§).

Padome tika regulāri informēta par BIS pilnveidi un uzlabojumiem, kas tika veikti ERAF projekta ietvaros. (LBP 18.04.2019. sēde, prot. Nr.5., 4.§) Padomes locekļi piedalījās BIS funkcionalitātes izstrādē un testēšanā. BIS pilnveidotā funkcionalitāte, jau no 2019.gada 1. oktobra, tās lietotājiem nodrošināja pilnvērtīgu būvniecības projekta dokumentācijas elektronisko apriti, sākot no būvniecības ieceres līdz objekta nodošanai ekspluatācijā.

EM saistībā ar BIS attīstību ir izstrādājusi grozījumus *Būvniecības likumā*, kā arī 12 noteikumu projektos. *Būvniecības likuma* pārejas noteikumos noteikts, ka ar 2020. gada 1. janvāri būvniecības administratīvais process uzsākams elektroniski būvniecības informācijas sistēmā.  Neraugoties uz to, tiek saglabāta iespēja uzsāktos būvniecības procesus pabeigt, neizmantojot būvniecības informācijas sistēmu. Būvnoteikumos tiek precizēts regulējums, lai būvju būvniecības administratīvais process noritētu elektroniski būvniecības informācijas sistēmā.

BVKB informēja Padomi par iespēju apmeklēt bezmaksas informatīvus reģionālus seminārus un vebinārus projektētājiem, tehnisko noteikumu izdevējiem un būvniekiem par BIS funkcionalitāti, darbības iespējām un sistēmas lietošanas ieguvumiem, lai veicinātu BIS lietojamību un sniegtu nozarei atbalstu sistēmas lietošanā.

**3.2. Būvniecības Informācijas modelēšana (BIM)**

Valsts nekustamie īpašumi (VNĪ) informēja Padomi par izstrādātajām Būvniecības Informācijas modelēšanas vadlīnijas un aicināja Padomei iesaistīties VNĪ izstrādāto BIM prasību apspriešanā un uzmanīgi izvērtēt BIM prasības, kuras varētu izvirzīt publiskajos iepirkumos. (LBP 25.07.2019. sēde, prot. Nr.8., 1.§)

EM, kā jau gada sākumā bija solījusi, 2019.gadā, sadarbībā ar Lielbritānijas speciālistiem, strādāja pie BIM ieviešanas « ceļa kartes », ko septembrī prezentēja Padomei. BIM «ceļa kartē» nospraustais mērķis: paaugstināt Latvijas būvniecības uzņēmumu produktivitāti un konkurētspēju. BIM ieviešanai plānoti vismaz 5 gadi. Galvenie uzdevumi, lai ieviestu BIM būvniecības iepirkumos: BIM regulējuma izstrāde, BIM kompetences paaugstināšana jaunajiem speciālistiem, jāizstrādā iepriekš definēti parametri projektiem: standarti, vadlīnijas, jaunas BIS funkcionalitātes izstrāde. EM aicināja nozari atbalstīt izstrādāto «ceļa karti» un kopīgi īstenot BIM «ceļa kartē» izvirzītos mērķu sasniegšanu, to apliecinot ar parakstiem. (LBP 26.09.2019. sēde, prot. Nr.10., 3.§)

Padome kopumā atbalstīja BIM ieviešanas « ceļa karti », bet uzskata, ka ir jautājumu, kas vēl jādiskutē.

**4. Aktuālākās tendences būvniecībā un prasības Eiropas Savienības finansētiem būvniecības projektiem**

**4.1. Ilgtspējīga būvniecība / Zaļā būvniecība** – būvniecība, kur panākts balanss starp vides, lietotāju un ekonomikas jautājumiem būvniecības procesā. (LBP 16.05.2019. sēde, prot. Nr.6., 1.§)

Padome pievērsās šim jautājumam, jo būvējot šodien, jāņem vērā nākotnes vajadzības. Tika runāts par “zaļo ēku” sertificēšanu un finansēšanas iespējām, kā arī kritērijiem, kādi būtu jāsasniedz, lai pretendētu uz ES nākamā plānošanas perioda finansējumu būvniecībā. VARAM pārstāvji informēja Padomi par darbu pie Eiropas Savienības regulu adaptācijas Latvijā, par zaļo būvniecības iepirkumu, kritērijiem un to piemērošanas principiem. Padome aicināja VARAM nodefinēt kuri no zaļajiem kritērijiem ir Top prioritātes: vai tā ir otrreizēja atgriezto būvmateriālu izmantošana, vai atkritumu pārstrāde būvniecībā, vai tā ir zaļo materiālu izmantošana vai kas cits, jo mēģinot darīt visu var nesasniegt mērķi.

**4.2. Ēku energoefektivitāte.** (LBP 16.05.2019. sēde, prot. Nr.6., 1.§)

Ekonomikas ministrijainformēja Padomi par nulles enerģijas ēkām un prasībām, kādām tām jāatbilst. No 2021.gada visām jaunbūvēm, ne tikai valsts ēkām, jāatbilst gandrīz nulles enerģijas ēku prasībām. Padome tiek informēta, ka gadījumā, ja īpašnieks vēlās, ēku izīrē vai pārdod, ēkai nepieciešams Ēkas energoefektivitātes sertifikāts.

Tāpat Padome uzklausīja informāciju par ES fondu līdzekļiem, kas ir pieejami energoefektivitātes uzlabošanai ēkās.

**4.3. Kultūras mantojuma saglabāšana – būvju atjaunošana un restaurācija.**

**4.3.1. Eiropas Savienības kvalitātes principi finansējuma saņemšanai projektiem ar potenciālu ietekmi uz kultūras mantojumu.** (LBP 20.06.2019. sēde, prot. Nr.7., 1.§)

Padome izskatīja jautājumu par kultūras mantojuma saglabāšanu un uzklausīja Nacionālās kultūras mantojuma pārvaldes, Kultūras mantojuma politikas daļas vadītāju Baibas Mūrnieci. Viņa savā prezentācijā Padomi informēja par Eiropas Kvalitātes principiem, kas būs jāievēro ES finansētiem projektiem ar potenciālu ietekmi uz kultūras mantojumu.Kvalitātes principus ir izstrādājusiICOMOS Ekspertu grupa, kuras sastāvā bija dažādu valstu, tajā skaitā Latvijas, ar būvēto vidi saistītu profesiju pārstāvji. Ir izstrādātas40 konkrētas rekomendācijaskvalitātes principu, kas balstīti uz jau pieņemtiem dokumentiem un standartiem, ieviešanai.

Izsniedzot finansējumu ES nākotnē vēlas, lai kultūras mantojums tiktu respektēts un Kultūras mantojuma saglabāšana, tiktu iekļauta lielā daļā nozaru programmu: tiktu respektēti Eiropas kvalitātes principi, īpaša uzmanība tikta pievērsta pārdomātai restaurācijai un kultūras vērtību respektējošai, ēku atkārtotai izmantošanai, kā arī būtu jābūt sagatavotiem - cilvēka un dabas radītām katastrofām.

**4.3.2. Aktuālie jautājumi.**

Padome reaģēja arī uz aktuāliem notikumiem būvniecības nozarē. Tika apspriests jautājums par ugunsgrēku un Parīzes Dievmātes katedrālā, Francijā. R.Vecums–Veco (Latvijas Amatniecības kamera, Latvijas Restauratoru biedrība) informēja, par Nacionālās kultūras mantojuma pārvaldes priekšnieka J.Dambja, aicinājumu būvniekiem uzlabot kultūras pieminekļu remontdarbu drošību Latvijā, norādot uz vairākiem ugunsgrēkiem kultūras pieminekļos remontdarbu laikā nevērīgu attieksmi pret kultūras mantojumu.

R.Vecums-Veco Padomi iepazīstināja arī ar Nacionālās kultūras mantojuma pārvaldes priekšnieka J.Dambja pārdomām par būvmantojuma saglabāšanu, būvniecības ilgtspēju, globālo sasilšanu u.c., konferencē "RESTAURĀCIJA", 2019.gada septembrī.

Padome pievērsās aktuāla jautājuma, par VNĪ līguma izbeigšanu “Jaunā Rīgas teātra rekonstrukcijas projektā” ar būvuzņēmumu "ReRe Būve", izvērtēšanai.(LBP 25.07.2019. sēde, prot. Nr.8., 5.§)

Padome vērtēja, ka šinī gadījumā iesaistītās personas ir ar labu reputāciju un konflikti par būvniecības kvalitāti nozares reputācijai par labu nenāks. EM, attiecībā uz konkrēto gadījumu, pauda uzskatu, ka šajā gadījumā ir strīds starp projektētājiem un būvniekiem un līguma laušanu ar pasūtītāju, tāpēc ministrija saglabās neitralitāti un skatīsies, lai sertificējošās iestādes šīs lietas izskatītu atbilstoši normatīvajam regulējumam. Padome norādīja, ka EM aktīvāk jāvirza grozījumi *Būvniecības likumā*, par atbildību sadalījumu un jāsakārto normatīvais regulējums par apdrošināšanu būvniecībā (trešo personu aizsardzībai).

**5. Priekšlikumi normatīvā regulējuma pilnveidošanai**

**5.1. Regulējums saldēšanas sistēmu uzstādīšanai** (LBP 18.04.2019. sēde, prot. Nr.5., 3.§)

LSGŪTIS Informē Padomi par to, ka saldēšanas sistēmu uzstādīšana ir visnesakārtotākā apakšnozare, kas visās Eiropas valstīs ir reglamentēta, kā paaugstinātas bīstamības nozare. Neraugoties uz to, ka Latvijā krasi ir pieaudzis saldēšanas iekārtu pielietojums gan tirdzniecības centros, gan lielos loģistikas centros, pārtikas ražošanas uzņēmumos. Lielākā daļa saldēšanas tehnoloģiju būves tiek būvētas bez oficiāliem projektiem. Aicina Ekonomikas ministriju rast nepieciešamos līdzekļus standartu tulkošanai un izstrādāt Latvijas Būvnormatīvus ,,Saldēšanas būvēm un iekārtām”.

Padome to atbalstīja un aicināja projektētājus īstermiņā izmantot netulkotos standartus, kā arī lūdza BVKB iekļaut šāda tipa būves (saldētavas, loģistikas centri, tirdzniecības centri u.c.) būvniecības uzraudzības un objektu tehniskās apsekošanas plānos.

**5.2. Par Latvijas būvniecības normatīvā regulējuma attīstības stratēģiju.** (LBP 07.11.2019. sēde, prot. Nr.11., 1.§)

Padome uzklausīja profesoraArtura Lešinska *(*Rīgas Tehniskās universitātes Siltuma, gāzes un ūdens tehnoloģijas institūts) priekšlikumus, jaunai Latvijas būvniecības normatīvā regulējuma attīstības stratēģijai, kas paredz kardināli mainītu regulējumu. Iebilst pret to, ka normatīvajā regulējumā tiek norādīti dažādi parametri un formulas, kas vairāk attiektos uz standartiem un metodiku. Aicina Padomi vērst EM Būvniecības politikas departamenta uzmanību uz to, ka attīstot Latvijas būvniecības normatīvo regulējumu būtu jāievēro MK rīkojums Nr.534 (21.09.2016. prot.Nr.46 35.), kur uzsvērts, ka tiesību aktos jānosaka būtiskās prasības, bet metodes un raksturlielumi, būtisko prasību izpildei, jāatstāj standartu ziņā.

EMiebilda, jo nav atrisināti daudzi jautājumi, kā piemēram piespiest sertificētos būvspeciālistus piemērot standartus, jo standarti ir rekomendējoši, tie nav obligāti. Tāpat nav skaidrs kā varēs veikt būvspeciālistu uzraudzību, jo sertificētie būvspeciālisti ievēro to, kas rakstīts obligāti piemērojamos LBN un viņu darbību uzrauga atbilstoši normatīvajiem aktiem. Tiek norādīts, ka arī tagad nekas neliedz nozarei izstrādāt savus standartus, ko tā arī jau dara.

Partnerība atbalsta priekšlikumu, standartu izstrādi nodot nozarei, norādot ka brīdī, kad viss standartizācijas process tiks nodots nozares rīcībā, tajā skaitā arī finansējums, process kļūs atbildīgāks.

Padome vienojāslīdz gada beigām identificēt būtiskākos LBN, bez kuriem nevarētu iztikt un kurus vajadzētu uzturēt. Padomes locekļi sniedza priekšlikumus, norādot tos LBN, kurus vajadzētu noteikt kā standartus un kurus saglabāt, kā LBN.

**5.3. Darba grupas būvniecības regulējuma pilnveidošanai.**

Padomes locekļi aktīvi piedalījās grozījumu *Būvniecības likumā* izstrādē un grozījumu MK noteikumos«Vispārīgie būvnoteikumi» izstrādē. Tika veidotas darba grupas, kurās nozares varēja apspriest gan EM priekšlikumus, gan nozares priekšlikumus, lai noteiktu būvprojekta ekspertīzes mērķi un apjomu, precizētu gadījumus, kad ir nepieciešama būvuzraudzība un autoruzraudzība, kā arī precizētu būvspeciālistu pienākumus un tiesības. Padome atbalstīja Normunda Tirāna (LBPA) priekšlikumu normatīvajā regulējumā iestrādāt būvprojektēšanas stadijas, kas raksturo būvprojekta attīstību dažādos līmeņos un dažādās tā detalizācijas pakāpēs. Par šo jautājumu tika diskutēts vairākās darba grupās.

Pēc darba grupas sanāksmēm, pamatojoties uz darba grupā nolemto, ir tikusi sagatavota konsolidētā versija grozījumiem MK noteikumos «Vispārīgie būvnoteikumi». Palika neizdiskutēti jautājumi: par būvju dalīšanu grupās, kvalitātes nodrošināšana, par četru acu principa piemērošanu.

Padomes locekļi aktīvi iesaistījās arī citu normatīvu izstrādē, kā: būvakustikas noteikumi, apdrošināšana, būvkomersantu klasifikācija u.c.

Plašāka informācija par izstrādāto tiesību aktu virzību un 2019.gadā MK pieņemtajiem tiesību aktiem un ir pieejama pielikumā: Normatīvie akti būvniecības regulējuma pilnveidošanai laika posmā no 01.01.2018.gada līdz 31.12.2019. *(BPDprojekti\_311219.docx)*

.

**6. Latvijas būvniecības nozares attīstības stratēģijas 2017.-2024.gadam**

(LBP 25.07.2019. sēde, prot. Nr.8., 3.§)

2019.gadā notika darbs pie Latvijas būvniecības nozares attīstības stratēģijas 2017.-2024.gadam aktualizēšanas un tās mērķu sasniegšanas pasākumu īstenošanas uzraudzības un novērtēšanas. Padomes locekļiem, katrs savas kompetences ietvaros sagatavoja priekšlikumus Stratēģijas pasākumu un mērķu aktualizēšanai, kas ietvēra pasākumu izslēgšanu, jaunu pasākumu identificēšanu un mērķu aktualizāciju. Padome arī sniedza informāciju par paveikto Stratēģijā noteikto mērķu sasniegšanas nodrošināšanā. Tika precizēti veicamie uzdevumi mērķu sasniegšanai. Padome atbalstīja veiktos grozījumus un papildinājumus veicamajos uzdevumos, Stratēģijas īstenošanai (LBP 29.08.2019. sēdes prot. Nr.9, 3.§)

**6.1. Diskusiju jautājumi, būvniecības nozares attīstībai svarīgu mērķu sasniegšanai**

**6.1.1.** **Par nodrošinājumu izmaksām publiskajos būvdarbu iepirkumos** (LBP 27.03.2019. sēde, prot. Nr.3., 1.§)

Martā Latvijas Būvuzņēmēju partnerība Padomes sēdē prezentēts pētījumu Par nodrošinājumu izmaksām publiskajos būvdarbu iepirkumos. Jautājums kļuvis aktuāls, jo pasūtītājs, lai novērstu visus iespējamos riskus būvniecības procesā gan pirms, gan pēc iepirkuma līguma noslēgšanas, kā arī garantijas periodā pieprasa Būvniekam nodrošinājumu.

Pētījums liecināja, ka valsts institūcijām nav vienotas prakses vai metodikas un izpratnes par to, ka garantijas pieprasīšana pasūtītājam sadārdzina pasūtījumu, tāpat nav skaidrības par riskiem un risku patieso lielumu.

 Pamatojoties uz pētījumu un tajā apkopotajiem secinājumiem un ieteikumiem pasūtītājiem, Padome sēdē apstiprināja rekomendācijas publisko būvniecības pakalpojumu iepircējiem, kuras aicināja ņemt vērā izsludinot publiskos iepirkumus. Vēstule ar priekšlikumu publiskot šīs rekomendācijas tika izsūtīta visām iestādēm, kas veic publiskos iepirkumus: ministrijām, Iepirkumu uzraudzības birojam (IUB), Centrālai finanšu un līgumu aģentūrai (CFLA) un pašvaldībām.

Padome tika informēta par valsts atbalsts, ALTUM kredītu garantiju iespējām, uzņēmumiem, kuri izmanto bankas, kā papildu nodrošinājumu finanšu pakalpojumiem un iespējām saņemt finanšu atbalstu garantiju veidā. ALTUM pārstāvji Padomes sēdē informēja par sava produkta būtību un to, ka uzņēmumiem garantiju piesaista var noderēt tad, kad ir nepietiekams papildus nodrošinājums bankās. (LBP 19.12.2019. sēde, prot. Nr.12., 3.§)

**6.1.2.** **Par būvniecības procesa dalībnieku atbildību, t.sk. nodrošinot efektīvu trešo pušu aizsardzību** (LBP 29.08.2019. sēde, prot. Nr.9., 1.§)

Anna Upena (Partnerība) Padomē aktualizēja jautājumupar būvniecības procesa dalībnieku atbildību, t.sk. nodrošinot efektīvu trešo pušu aizsardzību. Tika prezentētiPartnerības priekšlikumi, atbildības sadalījumam būvniecībā un trešo personu aizsardzībai.

Tiek secināts, ka pastāvošais regulējums nerisina daudzus jautājumus, kā rezultātā, cietušajam, tai skaitā personai, kas būvniecības procesā nav iesaistīta, lai saņemtu kompensāciju, ir jānoskaidro vainīgā persona, kas prasa ilgu laiku. Tiek norādīts, ka esošā apdrošināšanas sistēma ir neefektīva, jo nav paredzēta obligāta apdrošināšana visiem būvniecības procesa dalībniekiem.

**Partnerība ierosina apturēt** *likumprojekta “Grozījumi Būvniecības likumā”(VSS-698) tālāku virzību un pievienot tam Ministru kabineta protokollēmumu ar uzdevumu Ekonomikas ministrijai izstrādāt uz līdz 31.12.2019. iesniegt Ministru kabinetā grozījumus Būvniecības likumā, paredzot risinājumus trešo personu aizsardzībai ieviešot civiltiesiskās atbildības apdrošināšanu būvniecības procesa dalībniekiem: būvniecības ierosinātājam, būvprojektēšanas veicējam, būvekspertīzes veicējam, būvuzraudzības veicējam un būvdarbu veicējam, uzliekot par pienākumu apdrošināt civiltiesisko atbildību par būvniecības rezultātā pārējiem būvniecības procesa dalībniekiem nodarītā kaitējuma*

**EM iebilda pret šo lēmuma projektu**, norādot, ka *likumprojektā “Grozījumi Būvniecības likumā” (VSS-698) Attiecībā uz atbildībām būvniecībā ir precīzi nodalīta būvniecības procesa dalībnieku atbildība un būvniecības procesu dalībnieki, kas ir pieļāvuši kļūdas ir atbildīgi par radītajiem zaudējumiem un ierosina turpināt šī likumprojekta virzību. Vienlaikus EM apņemas līdz gada beigām izstrādāt un virzīt uz MK apstiprināšanai jaunu Būvniecības likuma likumprojekta paketi, kurā atrunāt pienākumu pasūtītājam iegādāties apdrošināšanas polisi, kas apdrošina visus būvniecības procesā radušos zaudējumus*

Padome balsojumā nolemj neapturēt likumprojekta “Grozījumi Būvniecības likumā” (VSS-698) virzību

EM solījalīdz gada beigām izstrādāt un virzīt uz MK apstiprināšanai jaunu *Būvniecības likuma* grozījumu likumprojekta paketi, kurā atrunāt pienākumu pasūtītājam iegādāties apdrošināšanas polisi, kas apdrošina visus būvniecības procesā radušos zaudējumus.

**6.1.3. Jauna apdrošināšana mehānisma izveidei, trešo personu aizsardzībai būvniecības procesa laikā.** (LBP 26.09.2019. sēde, prot. Nr.10., 1.§)

EM Padomei prezentē Priekšlikumus jauna apdrošināšana mehānisma izveidei, trešo personu aizsardzībai būvniecības procesa laikā, par pamatu ņemot OCTA apdrošināšanas principus, kas izraisīja plašas diskusijas. Padome vienojās izveidot Darba grupu grozījumu izstrādei *Būvniecības likumā* par apdrošināšanu un sniegt savus priekšlikumus apdrošināšanas modeļa izveidei.

 Ņemot vērā šī jautājuma aktualitāti, EM un Partnerība, kopīgi organizēja semināru nozares pārstāvjiem, lai diskusijā iesaistītu plašāku auditoriju. Dažādie viedokļi un pretrunas Būvniecības nozares dalībnieku starpā, neļāva panākt progresu šī jautājuma risināšanā. Tika mainīta apdrošināšanas modeļa koncepcija un darbu atlika uz nākamo gadu.

**6.1.4. Vienotas prakses ieviešana publiskajos būvniecības iepirkumos (būvniecības līgumi) - FIDIC līgumi.** (LBP 18.04.2019. sēde, prot. Nr.5., 1.§)

Latvijas Inženierkonsultanu asociācija (LIKA)prezentē Padomei FIDIC līgumu noteikumus un to pielietošanu būvniecības iepirkumos Latvijā. FIDIC līgumi ir zināmākā tipveida līguma forma Latvijā, kas nodrošina līdzsvarotu pieeju procesā iesaistīto subjektu lomām un pienākumiem, nodrošina riska sadalīšanu un pārvaldību būvniecības procesā. FIDIC līgumus būvniecībā izstrādājusi Starptautiskā Inženieru Konsultantu federācija un līgumi tiek izmantoti visā pasaulē.

Padomes locekļu vidū nav vienprātības par formu, kādā ieviesti FIDIC līgumus un kamēr nav efektīva strīdus risināšanas mehānisma, grūti panāk balansu starp pasūtītāja un nozares interesēm. Tāpat nav skaidrības par Inženieri – inženierkonsultantu, FIDIC līguma izpratnē, jo šis līgums balstās uz Inženiera kvalifikāciju un uzticamību.

Neraugoties uz domstarpībām par FIDIC līgumu piemērošanu, Padome vienojas, ka jāizstrādā MK noteikumi, saglabājot FIDIC pamatdomu – sabalansēts rīku sadalījums starp pasūtītāja un uzņēmēja interesēm. Noteikumos jānosaka FIDIC līgumu piemērošana un salāgošana ar Latvijas normatīvajiem aktiem.

Padome noradīja, ka nozare ieviešot FIDIC līgumus, gribētu panākt vienveidīgu praksi publiskajos būvniecības iepirkumos.

**6.2. Kvalificēts darbaspēks**

**6.2.1. Kvalificēti būvspeciālisti** (LBP 16.05.2019. sēde, prot. Nr.6., 3.§)

Iepriekšējā gadā Normunds Grinbergs (LBA), kas vienlaikus ir arī Būvniecības NEP (turpmāk - NEP) priekšsēdētājs, ierosināja Padomes izveidotai Izglītības darba grupai sadarboties ar NEP, tā stiprinot tās kapacitāti, un apņēmās regulāri informēt Padomi par NEP darbu un aktuāliem jautājumiem. 2018.gadā tika izstrādāta un NEP apstiprināja Būvniecības nozares kvalifikāciju struktūrā iekļauto profesiju karte. Padomei bija iebildumi par kartes augstākajos LKI līmeņos (5.-7.) ietvertajām profesijām.

Šinī gadā Padome tika informēta par to, ka ir priekšlikumi papildināt būvniecības nozares kvalifikāciju struktūras augstākos līmeņus (LKI 5.-7. līmeņi) un to, ka nepieciešams atjaunot profesiju standartus visām šajos līmeņos iekļautajām profesijām. Padomes uzmanība tika vērsta uz to, ka augstskolu mācību programmas tiek balstītas uz novecojušiem standartiem, kas ir viens no iemesliem, kas neļauj sagatavot nozares pieprasījumam atbilstošus būvspeciālistus.

Saistībā ar BIM ieviešanu, EM informēja Padomi, ka gribētu uzsākt jaunu būvniecības profesiju standartu izstrādāšanu. Pēc diviem gadiem notiks augstskolu pārakreditācija un augstskolas savas mācību programmas balsta uz profesiju standartiem. Šobrīd aktuāli ir mācību programmās iekļaut BIM, kā arī uzstādīt prasības būvniecības speciālistu kvalitatīvākai sagatavošanai. Standartu izstrādei plānots izmantot finansējumu no būvkomersantu nodevas.

Padome atbalstīja profesiju standartu izstrādi.

**6.2.2. Darbaspēka trūkums būvniecības nozarē** (LBP 20.06.2019. sēde, prot. Nr.7., 2.§)

Ņemot vērā būvniecības apjumu straujo pieaugumu pēdējos gados, arvien vairāk bija izjūtama darbaspēka trūkums būvniecības nozarē. Padome aicināja atbildīgās ministrijas veikt pasākumus (izstrādāt grozījumus normatīvajos aktos), lai nodrošinātu iespēju saglabāt nozarē jau strādājošos būvspeciālistus un piesaistītu papildus darbaspēku no trešajām valstīm. Padome uzklausīja Iekšlietu ministrijas informāciju par risinājumiem darbaspēka piesaistei. Iekšlietu ministrija operatīvi izstrādāja grozījumus Imigrācijas likumā, nosakot ka no 2019.gada 1.jūlija varēs nodarbināt darbinieku ar vīzu. Tika veikti grozījumi četros normatīvos aktos, kas paredzēja novērst atsevišķus birokrātiskos šķēršļus ārvalstu darbaspēka piesaistei un tādējādi mazinātu vietējā darbaspēka trūkuma radītās negatīvās sekas. Padome atzinīgi novērtēja Iekšlietu ministrijas veiktos pasākumus.

**6.3. Tehniskā novērtējuma institūcijas izveide Latvijā**

Tika uzklausīta informācija par “BM TRADA Latvija”, kas sniedz Būvizstrādājumu tehniskā novērtēšanā pakalpojumus Latvijā, kā arī kaimiņu valstīs, kļūšanu par Eiropas Tehniskā novērtējuma institūciju. (LBP 27.03.2019. sēde, prot. Nr.4., 4.§) Šis statuss dos tiesības “BM Trada Latvija” kļūt par EOTA biedru un izsniegt ETA sertifikātu būvizstrādājumu ražotājiem Latvijā.[[2]](#footnote-2) Tās ir bija pozitīvas ziņas būvmateriālu ražotājiem. Tehniskā novērtējuma institūcijas izveide Latvijā ir viens no Stratēģijas uzdevumiem.

**6.4. Latvijas nacionālo pozīciju izstrāde par ES daudzgadu budžetu (2021.-2027. gads)**,

Padome deleģē savu pārstāvi, Gintu Miķelsonu (LIBP) Ministru prezidenta izveidotajā darba grupā **Latvijas nacionālo pozīciju izstrādei par Eiropas Savienības daudzgadu budžetu (2021.-2027. gads)**, kuras mērķis ir izstrādāt Latvijas interesēm atbilstošu nacionālo pozīciju. (LBP 20.06.2019. sēde, prot. Nr.7., 5.§) G.Miķelsons regulāri informēja Padomi parDarba grupas sanāksmēs notiekošo un aicināja Padomi piedalīties priekšlikumu izstrādē, noformulējot nozares priekšlikumu kritērijiem, ko nākotnē varētu izmantot pie fondu sadales.

|  |
| --- |
| **7. Atskaite par Padomes definēto prioritāšu mērķu sasniegšanu 2019.gadā**(LBP 19.12.2019. sēde, prot. Nr.12., 1.§), informē Anna Upena (Partnerība) |

**1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu**

**Paveiktais:**

Likumprojekta «Grozījumi Būvniecības likumā» virzības turpināšana, nosakot skaidrāku atbildības sadalījumu starp būvniecības dalībniekiem (iesniegts izskatīšanai MK);

* + EM prezentācija Padomei par iespējamo apdrošināšanas modeļa konceptu;
	+ EM un Partnerības organizēta konference «Kvalitatīva būvniecība», kur par pamatu tika ņemts EM izstrādātais apdrošināšanas modelis (31.10.2019.)

Aktivitātes ir bijušas, bet rezultāts nav sasniegts.

**2. Sakārtot projektēšanas procedūras (būvvaldē iesniedzamais projekta apjoms, projektēšanas stadijas u.c.)**

**Paveiktais:**

* EM piedāvā grozījumus VBN, ko izskata vairākās VBN darba grupās; pēdējā sanāksme – 24.05.2019.

Noteikumu grozījumu virzība nav apstādināta, tiek saskaņots EM.

**3. Ieviest vienotu praksi publisko iepirkumu būvniecības līgumos (FIDIC līgumi, banku garantijas)**

**Paveiktais:**

* Padomes rekomendācijas attiecībā uz prasībām par nodrošinājumiem publiskos būvdarbu ieteikumos, kas nosūtītas lielākajiem publisko būvdarbu iepirkumu pasūtītājiem;
* EM organizē sanāksmes par FIDIC līgumu noteikumu piemērošanu Latvijas situācijai, balstoties uz FM izstrādātajām līguma formām un grozījumiem FIDIC līgumos (jūlijs);
* EM nav izstrādājusi un nav uzsākusi MK noteikumu virzības procesu, un nav ietvērusi to kā pasākumu Rīcības plānā par uzlabojumiem publisko iepirkumu sistēmā.

**4. Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai**

* **Paveiktais:**
* Būvniecības nozares manifests, aicinot valdību izstrādāt stratēģisku ilgtermiņa plānu;
* Satiksmes ministrs uzdevis VAS «Latvijas valsts ceļi» izstrādāt 3 gadu plānu ceļu būves attīstībai. Šis jautājums nav skatīts Padomes sēdēs, bet ņemt vērā pārrāvumu ES fondu finansējumā šis jautājums būs aktuāls.
* Padome nolēma nosūtītPadomes vēstuli ministru prezidentam, vēršot uzmanību uz situāciju būvniecībā.

**5. Veicināt darbaspēka pieejamību būvniecībā, darba spēka būvniecībā kvalifikācijas izpēte.**

* **Paveiktais:**
* Saeima pieņēma grozījumus Imigrācijas likumā, paredzot ārzemniekam, kura ieceļošanas mērķis ir nodarbinātība, izsniegt ilgtermiņa vīzu uz būtiski ilgāku laiku, t.i. uz 1 gadu;
* MK pieņemti grozījumi 3 MK noteikumos, atvieglojot un saīsinot administratīvās procedūras viesstrādnieku nodarbināšanai Latvijā (10.12.2019.).

Nav panākts, ka ārvalstniekam var maksā vidējo algu nozarē. LDDK un arodbiedrības konceptuāli atbalsta, ka varētu maksāt nevis vidējo algu, bet algu, kas noteikta vispārsaistošas nozares Ģenerālvienošanās”.

**Padome nolemj 2020.gadā:**

1. Aicināt EM organizēt darba grupas sanāksmes, apdrošināšanas modeļa nepieciešamā regulējuma izstrādei un virzīt normatīvo aktu projektus iesniegšanai MK Ministru kabineta noteiktajā termiņā;
2. Aicināt EM izsūtīt 2020.gada I ceturksnī VBN grozījumu konsolidēto versiju Padomei un iekļaut Padomes darba kārtībā neatrisinātos, atvērtos jautājumus;
3. Atkārtoti noteikt FIDIC līgumu ieviešanu kā prioritāro uzdevumu 2020.gadā un aicināt EM izstrādāt un virzīt MK noteikumus, kas ievieš tipveida līgumus atbilstoši FIDIC paraugam;
4. Turpināt atbalstīt MK noteikumu grozījumu virzīšanu, kas paredz viesstrādniekiem atlīdzību maksāt atbilstoši nozares vidējai algai/ Ģenerālvienošanās minimālai algai.
1. Visi pētījumi skatāmi EM mājas lapā:

 <https://www.em.gov.lv/lv/nozares_politika/buvnieciba/statistika__petijumi/> [↑](#footnote-ref-1)
2. No 2019.gada 21. novembra BM Trada Latvija ir EOTA biedrs un turpmāk tai būs tiesības izdot Eiropas tehnisko novērtējumu (ETA) un piešķirt ETA būvizstrādājumu ražotājiem Latvijā un ārpus tās, CE marķējumus koka karkasu mājām.  Ražotājiem kļūst ātrāk pieejamāks CE marķējums inovatīviem un nestandartizētiem būvizstrādājumiem, lai varētu ieiet jaunos eksporta tirgos.

<https://bmtrada.lv/bm-trada-latvija-oficiali-uznemta-eota-organizacijas-biedra-statusa/> [↑](#footnote-ref-2)